Student kritiek ná renoster hom trapDie student het kritieke beserings opgedoen. (Foto: IPSS Medical Rescue) ŉ Buitelandse student is in ŉ bedenklike toestand nadat ŉ renoster hom Woensdag in ŉ private reservaat in KwaZulu-Natal bestorm het. Paul Herbst, woordvoerder van IPSS Medical Rescue, sê paramedici is na die reservaat in noordelike Zoeloeland ontbied en ingelig dat ŉ wildbewaringstudent deur ŉ swartrenoster deurboor en vertrap is. Die student, van Skotland, was glo te voet toe die voorval gebeur het. “Dit het tot ŉ soek-en-reddingsoperasie deur IPSS Search and Rescue, asook verskeie teenstropery-eenhede in die gebied gelei en die man is opgespoor,” sê Herbst. Die student het kritieke beserings opgedoen en is met ŉ ambulans na ŉ hospitaal in die gebied geneem.